***Το πιο* γλυκό ψωμί**

**

**ΤΟΠΟΣ**: απροσδιόριστος (Σε κάποιο βασίλειο).

**ΧΡΟΝΟΣ**: απροσδιόριστος («*Κάποτε»*)

**ΠΡΟΣΩΠΑ**: ανώνυμα: **ένας πλούσιος βασιλιάς** και **ένας φτωχός γέροντας.**

**ΑΠΟΔΟΣΗ ΠΕΡΙΕΧΟΜΕΝΟΥ**: Κάποτε ένας πλούσιος βασιλιάς έπασχε από ανορεξία, την οποία δεν μπορούσε να θεραπεύσει κανένας γιατρός. Ώσπου μια μέρα εμφανίστηκε ένας σοφός γέροντας που του έκανε διάφορες ερωτήσεις και κατέληξε στο συμπέρασμα ότι αιτία της ανορεξίας του βασιλιά ήταν το ψωμί που έτρωγε στο παλάτι, το οποίο δεν ήταν αρκετά γλυκό. Γι’ αυτό τον συμβούλευσε να του παρασκευάσουν στο παλάτι το πιο γλυκό ψωμί του κόσμου. Όμως τα γλυκά ψωμιά που του παρασκεύασαν οι ψωμάδες του παλατιού δεν ήταν αποτελεσματικά. Ο βασιλιάς κάλεσε, λοιπόν, τον σοφό γέροντα και τον απείλησε με τιμωρία∙ τότε ο γέροντας τού πρότεινε να τον ακολουθήσει, για να βρουν μαζί τη λύση. Ο γέροντας τον οδήγησε στην καλύβα του και, αφού τον έντυσε φτωχικά, τον υπέβαλε σε τριήμερη κοπιαστική δοκιμασία για την παρασκευή του ψωμιού. Την πρώτη μέρα ο βασιλιάς θέριζε ολημερίς, τη δεύτερη κουβάλησε τα σακιά με το σιτάρι στο αλώνι, όπου και αλώνισε, την τρίτη μέρα άλεσε το σιτάρι στο μύλο και αργά το βράδυ μάζεψε ξύλα, ζύμωσε τα καρβέλια και τα έψησε. Για τρεις μέρες ο βασιλιάς δεν είχε φάει τίποτε σύμφωνα με τις εντολές του γέροντα, οπότε ήδη πεινούσε. Κι όταν άρχισαν να μοσχομυρίζουν τα ψωμιά που ψήνονταν, δεν μπόρεσε να συγκρατήσει την πείνα του. Μόλις ξεφούρνισαν, ο βασιλιάς άρχισε να τρώει με ασυγκράτητη όρεξη «το πιο γλυκό ψωμί του κόσμου»: ήταν το ψωμί που παρασκεύασε με το δικό του μόχθο και τον δικό του ιδρώτα. Έτσι ο βασιλιάς γιατρεύτηκε. Άρχισε να δουλεύει για τις υποθέσεις του λαού του και ποτέ πια δε βασανίστηκε από ανορεξία.

**ΤΟ ΗΘΙΚΟ ΔΙΔΑΓΜΑ**: Το παραμύθι μάς διδάσκει πόσο σημαντική είναι η εργασία για τον άνθρωπο. Ο άνθρωπος, όταν δουλεύει, αισθάνεται ικανοποιημένος, νιώθει χαρά και ευτυχία. Γι’ αυτό, ο βασιλιάς, μόλις έμαθε την αξία της εργασίας, γιατρεύτηκε από την ανορεξία. Η ανορεξία του, δηλαδή, συμβολίζει τη δυστυχία που ένιωθε, γιατί δεν είχε ανακαλύψει την αξία της εργασίας και της δημιουργικότητας.

**Ο ΤΙΤΛΟΣ ΤΟΥ ΠΑΡΑΜΥΘΙΟΥ**: είναι μεταφορικός. Το «πιο γλυκό ψωμί» είναι αυτό που έφτιαξε ο βασιλιάς με τον κόπο του και όχι αυτό με τη ζάχαρη ή αυτό που του πρόσφεραν άλλοι.

**Η ΑΞΙΑ ΤΗΣ ΕΡΓΑΣΙΑΣ (ΓΕΝΙΚΑ)**

Η εργασία είναι πολύ σημαντική για τον άνθρωπο.

Με την εργασία ο άνθρωπος:

* καλύπτει τις βασικές ανάγκες του (τροφή, ενδυμασία, στέγη, μόρφωση, ψυχαγωγία) και εξασφαλίζει μια άνετη ζωή.
* γίνεται οικονομικά ανεξάρτητος και αυτάρκης.
* νιώθει τη χαρά της δημιουργίας και η ζωή του αποκτά νόημα και σκοπό.
* γυμνάζει το σώμα του (με τη χειρωνακτική εργασία) και καλλιεργεί το πνεύμα του (με την πνευματική εργασία).
* προσφέρει έργο στην κοινωνία και νιώθει χρήσιμος.
* κερδίζει την εκτίμηση και τον σεβασμό των συνανθρώπων του.
* κάνει νέες γνωριμίες στον χώρο εργασίας του και αποκτά νέους φίλους.
* βελτιώνει τον χαρακτήρα του αποκτώντας σημαντικές αρετές, όπως υπομονή, επιμονή, συνεργατικότητα, σεβασμός στους άλλους, μεθοδικότητα, υπευθυνότητα, κ.α.).

**ΧΑΡΑΚΤΗΡΙΣΜΟΙ ΠΡΟΣΩΠΩΝ**

**ΒΑΣΙΛΙΑΣ**:  γκρινιάρης, παράξενος, τεμπέλης, αδρανής, νωθρός (ούτε το μικρό μου δαχτυλάκι δεν κουνώ), εγωιστής, εγωκεντρικός, ανεύθυνος και αδιάφορος για τον λαό του (καρφάκι δε μου καίεται για κανέναν), οξύθυμος και νευρικός (έξω φρενών), αυστηρός, σκληρός και αυταρχικός με τους υπηκόους του (θα σε κρεμάσω που με ξεγέλασες). Κατά τη διάρκεια της δοκιμασίας φαίνεται υπομονετικός, συνεργάσιμος και υπάκουος, αφού ακολουθεί πιστά τις οδηγίες του γέροντα. Μετά τη δοκιμασία αλλάζει ο χαρακτήρας του και γίνεται ήπιος, ήρεμος, εργατικός, σωστός και υπεύθυνος βασιλιάς (δούλευε κάθε μέρα για τον λαό του, εκατέβαινε και στον κήπο του γι’ άλλες δουλειές).

**ΓΕΡΟΝΤΑΣ**: σοφός, εφόσον ξέρει από γιατρικά αλλά και πώς να γιατρέψει τον βασιλιά, έχει την πείρα της ζωής, εργατικός, ψύχραιμος, ήρεμος και ατρόμητος στις απειλές του βασιλιά, σίγουρος για τον εαυτό του και την αποτελεσματικότητα της θεραπείας του, μεθοδικός, αφού ακολουθεί συγκεκριμένα στάδια, για να θεραπεύσει τον βασιλιά.

**ΓΛΩΣΣΑ**: Απλή, λιτή, κατανοητή με αρκετές λαϊκές λέξεις (π.χ. κάμουν, έρεβε, ποδέθηκε, ολάκερη, πάλε, ορμήνεια, έδωκε, κ.α.)

**ΕΚΦΡΑΣΤΙΚΑ ΜΕΣΑ**

**ΜΕΤΑΦΟΡΕΣ**: «καρφάκι δε μου καίεται», «Έπεσαν με τα μούτρα στη δουλειά», «δεν άνοιγε την όρεξη του βασιλιά», «πέσανε ξεροί να κοιμηθούνε»   
**ΠΑΡΟΜΟΙΩΣΗ**: «σαν πεινασμένος λύκος»  
**ΕΙΚΟΝΕΣ** : «Φόρεσε κι αυτός φτωχικά ρούχα..» (**οπτική/κινητική**), «κι ύστερα όλη μέρα, γκαπ γκουπ…» (**οπτική/κινητική/ηχητική**), «άρχισε να βγαίνει από τον φούρνο η μυρωδιά τους» (**οσφρητική**), «σε λίγο βγήκανε τα καρβέλια...» (**οπτική**/ **οσφρητική**)

**ΑΦΗΓΗΜΑΤΙΚΟΙ ΤΡΟΠΟΙ**

**1ος) ΑΦΗΓΗΣΗ**: π.χ. «Κάποτε ήταν ένας πλούσιος βασιλιάς…» Η αφήγηση ακολουθεί τη χρονολογική σειρά των γεγονότων (**χρονολογική ή γραμμική αφήγηση**). Ο **αφηγητής** δεν είναι πρόσωπο της ιστορίας (**μη δραματοποιημένος ή ετεροδιηγητικός αφηγητής**), γνωρίζει τα πάντα (**παντογνώστης αφηγητής**) και αφηγείται σε γ΄ πρόσωπο (**τριτοπρόσωπη αφήγηση**).

**2ος) ΠΕΡΙΓΡΑΦΗ***:* μπλέκεται με την αφήγηση (*π.χ. οι εικόνες που ο βασιλιάς μεταμφιέζεται σε φτωχό, που εκτελεί τις κοπιαστικές εργασίες).*

**3ος) ΔΙΑΛΟΓΟΣ** μεταξύ του βασιλιά και του γέροντα. Ο διάλογος χαρίζει στο παραμύθι ζωντάνια, αμεσότητα, παραστατικότητα και σκιαγραφείται καλύτερα ο χαρακτήρας των προσώπων.